Врз основа на член 71 од Законот за Агенција за национална безбедност („Службен весник на Република Северна Македонија” бр. 108/19), а во врска со Правилникот заначинот на селекција на лица кои засноваат работен однос во Агенцијата, Агенцијата за национална безбедност објавува

**Ј А В Е Н О Г Л А С**

**број 1/2025**

I. За засновање работен однос во Агенцијата за национална безбедност на неопределено време на осум извршители за следните работни места во Скопје:

- главен инспектор-инженер - **четворица извршители**;

- самостоен инспектор-инженер - **четворица извршители.**

II. Кандидатите потребно е да ги исполнуваат следните **општи услови**:

* да е државјанин на Република Северна Македонија,
* да нема државјанство на друга држава,
* да е полнолетно,
* да е здравствено и психофизички способен,
* да има завршено најмалку четиригодишно средно образование,
* со безбедносна проверка да е утврдено дека не постои безбедносен ризик од вработување на лицето,
* при полиграфско тестирање за проверка на професионалниот интегритет, да е добиено позитивно мислење,
* со правосилна судска пресуда да не му е изречена казна или прекршочна санкција забрана за вршење професија, дејност или должност,
* да не е член на политичка партија или член на органи и тела на политичка партија и
* да има положено тест за интегритет.

Кандидатите е потребно да ги исполнуваат следните **посебни услови**:

 - За работното место главен инспектор-инженер - најмалку 240 кредити стекнати според ЕКТС, односно VII/1 степен на образование на Факултет од областа на информатика, електротехника, компјутерска техника и информатика, телекомуникациско инженерство и најмалку четири години работно искуство,

- За работното место самостоен инспектор-инженер - најмалку 240 кредити стекнати според ЕКТС, односно VII/1 степен на образование на Факултет од областа на информатика, електротехника, компјутерска техника и информатика, телекомуникациско инженерство и најмалку две години работно искуство.

III. Заинтересираните кандидати потребно е уредно да пополнат и потпишат **пријава** (образецот е достапен на интернет-страницата на Агенцијата за национална безбедност www.anb.gov.mk во делот „Транспарентност“) во чиј прилог треба да ги достават следните документи за исполнување на пропишаните услови во оригинал или копија заверена на нотар, и тоа:

* Кратка биографија и мотивациско писмо за вработување во Агенцијата,
* Уверение за државјанство,
* Извод од матичната книга на родените,
* Уверение/диплома за завршено високо образование,
* Доказ од суд или од Централен регистар дека не ѝ/му е изречена казна или прекршочна санкција – забрана за вршење професија, дејност или должност,
* Изјава заверена на нотар дека нема државјанство на друга држава;
* Изјава дека не е член на политичка партија или член на органи и тела на политичка партија;
* Писмена согласност за полагање тест за интегритет;
* Писмена согласност за полиграфско тестирање за проверка на професионалниот интегритет при засновање работен односи
* Доказ за работно искуство (преглед на регистрирани податоци во матична евиденција издаден од Фондот на пензиското и инвалидското осигурување на Северна Македонија).

IV. Обрасците за горенаведените **изјави** и **писмени согласности** кандидатите може да ги преземат од интернет-страницата на Агенцијата за национална безбедност www.anb.gov.mk во делот „Транспарентност“).

Во пријавата кандидатите задолжително го наведуваат работното место за кое се пријавуваат. Кон пријавата кандидатите ја доставуваат и потребната документација, а може да приложат и други документи од нивен интерес.

При лично поднесување на пријавите кандидатите се должни со себе да носат лична карта или пасош за идентификација.

Пријавите со документите што се приложуваат, во определениот рок, се поднесуваат секој работен ден од 8.00 до 16.00 часот во писарницата на Агенцијата за национална безбедност на ул. Димче Мирчев бр. 9 зграда бр.4.

Заинтересираните кандидати пријавата заедно со потребната документација може да ја поднесат и по пошта на адреса ул. Димче Мирчев бр. 9 1000 Скопје, Агенција за национална безбедност, со назнака „за јавен оглас“.

V. Постапката за селекција ја спроведува Комисија за селекција формирана од директорот на Агенцијата согласно одредбите од Законот за Агенција за национална безбедност и од Правилникот заначинот на селекција на лица кои засноваат работен однос во Агенцијата и се спроведува во следните фази:

- административна селекција,

- писмено тестирање,

- психолошко тестирање,

- интервју и

- здравствени прегледи.

За пријавените кандидати се врши безбедносна проверка врз основа на претходна писмена согласност. Доколку лицето ја одбива безбедносната проверка се смета дека не ги исполнува условите за засновање на работен однос во Агенцијата.

За кандидатите се спроведува полиграфско тестирање врз основа на писмена согласност. За кандидатот кој го одбива полиграфското тестирање се смета дека не ги исполнува условите за засновање на работен однос во Агенцијата.

VI. По спроведената постапка за селекција кандидатите за засновање работен однос со избраните кандидати директорот на Агенцијата склучува договор за обука во времетраење од шест месеци.

По завршување на обуката, со кандидатите кои успешно го положиле испитот се склучува договор за пробна работа во времетраење од шест месеци. По истекот на пробната работа, кандидатите полагаат посебен испит. Со кандидатите што ќе го положат посебниот испит директорот склучува договор за вработување на неопределно време.

Работникот кој склучил договор за вработување на неопределено време во Агенцијата е должен да остане во работен однос во Агенцијата најмалку пет години, во спротивно е должен да ги надомести трошоците за неговата обука зголемени за двапати.

VII. Рокот за пријавување на јавниот оглас изнесува 15 дена од денот на објавувањето (не сметајќи го денот на самото објавување).

VIII. Ненавремената и непотполната документација нема да се разгледува.

РЕПУБЛИКА СЕВЕРНА МАКЕДОНИЈА

АГЕНЦИЈА ЗА НАЦИОНАЛНА БЕЗБЕДНОСТ